*Kad će se održati Vaš usmeni ispit?*

Dan održavanja usmenog ispita možete saznati na web stranici Šumarskog fakulteta Sveučilišta u Zagreb na poveznici: [https://www.sumfak.unizg.hr/hr/studiji/studij-sumarstva/preddiplomski/ispitni-rokovi/](https://www.sumfak.unizg.hr/hr/studiji/studij-sumarstva/preddiplomski/ispitni-rokovi/%20) te u e-Referadi na sustavu za e-učenje Merlin.

Obavijest o terminu usmenog ispita i informacije potrebne za spajanje na određene aplikacije (link ili kod) dobit ćete:

* na svoju adresu e-pošte ili putem mrežnih stranica predmeta, zavoda ili sustava za e-učenje Merlin
* U sustav za e-učenje Merlin možete se prijaviti pomoću svojega korisničkoga identiteta iz sustava AAI@EduHr. U slučaju tehničkih problema zatražite pomoć od mr.sc. Vladimira Koštala (CARNet koordinatora; e-mail: vkostal@sumfak.hr)

Dva dana prije predviđenog termina održavanja usmenog ispita dobiti ćete informaciju o vremenu održavanja ispita, a sami link za spajanje (preko Zoom-a ili Skypa i sl.) se obično studentima pošalje nekoliko minuta prije samog video sastanka.

U slučaju da ne dobijete pozivnicu na ispit na svoju adresu e-pošte ili nije postavljena obavijest na mrežne stranice, molimo provjerite da poruka slučajno nije završila u neželjenoj pošti. Ako ni to nije slučaj, kontaktirajte nastavnika na predmetu putem e-pošte.

Ako se usmeni ispit održava nakon pisanog, obavijest o terminu usmenog i pozivnicu za usmeni dio ispita dobiti ćete čim se ocijeni pisani dio ispita.

*Studenti s invaliditetom*

Upućuju se studenti koji imaju odobrene prilagodbe ispita da se za dogovor oko ispita obrate nastavniku/ci na predmetu koji polažu putem e-pošte.

Ako poziv na usmeni ispit niste dobili u obliku poveznice e-poštom, samo slijedite upute koje ste dobili od nastavnika.

Usmeni ispiti održavaju se putem aplikacija ZOOM/Skype/Microsoft Teams-a, Google Meet, Adobe Connect ili ostalih alata za audio/video komunikaciju i sl.

*Kako se pripremiti za usmeni ispit*

Molimo Vas obratite pažnju na sljedeće:

Vaša je obveza osigurati funkcionalnu internetsku vezu. Preporuča se da osigurate i zamjensku opciju za slučaj da Vam primarna internetska veza iz nekog razloga ne funkcionira. Primjerice, u slučaju da Vam kućni internet ne bude radio, potrudite se osigurati da imate funkcionalnu vezu putem mobitela. Možete primjerice povezati laptop na Internet putem tethering-a na mobitelu. Pripremite se za sve opcije.

Potrudite se osigurati miran prostor iz kojega ćete usmeno odgovarati. Provjerite da imate kvalitetan pristup Internetu iz te prostorije. Načelno je potrebno da budete sami u prostoriji za vrijeme usmenog ispita. Međutim, ako to ne možete osigurati, obavijestite nastavnika da niste sami i zamolite osobe koje su tu također prisutne da Vas ne ometaju za vrijeme ispita.

Imajte indeks kod sebe, budući da će Vas nastavnik zamoliti da ga otvorite na prvu stranicu i pokažete ga u kameru tako da može provjeriti Vaš identitet. Ako Vam indeks nije dostupan, možete koristiti studentsku iskaznicu, osobnu iskaznicu ili putovnicu.

Postavite kameru u visinu očiju, tako da ste sugovornicima (nastavniku i drugim studentima) jasno vidljivi. U svakom slučaju potrudite se fiksirati računalo, tablet ili laptop putem kojega ste spojeni na aplikaciju, tako da sugovornici vide jasnu i mirnu sliku. Preporučamo Vam da isprobate svoju konfiguraciju kamere na <https://hr.webcamtests.com/>, ili još bolje, dogovorite sami sastanak putem određene aplikacije s nekim od kolega s Fakulteta i isprobajte funkcionalnost sustava.

Tijekom usmenog ispita isključite mikrofon, te ga uključite kada želite govoriti. Kvaliteta zvuka svim sudionicima je znatno bolja ako samo ona osoba koja se trenutačno obraća ima uključen mikrofon.

Uklonite iz vidnog polja sve knjige, propise, skripte, bilješke i druge materijale. Molimo Vas nemojte pokušavati za vrijeme odgovaranja čitati bilo kakve materijale nego gledajte u kameru i komunicirajte sa svojim sugovornicima.

Potrudite se govoriti dovoljno glasno i razumljivo. Nemojte govoriti prebrzo. Budite svjesni da je riječ o komunikaciji na daljinu pa se potrudite biti što je moguće jasniji.

Ako se dogodi da ne čujete jasno nastavnika, zamolite da Vam se ponovi pitanje. To je puno bolje nego li pokušavati odgonetnuti što je nastavnik govorio.

Nakon završetka ispita nastavnik će Vam priopćiti ocjenu koju ste dobili. Molimo Vas potvrdite nastavniku da ste razumjeli koju ocjenu ste dobili.

Potvrdu o postignutoj ocjeni dobit ćete u pisanom obliku na svoju adresu e-pošte

Nakon završetka izvanrednih okolnosti ocjene ostvarene na proljetnom ispitnom roku biti će unijete u indekse o čemu ćete biti pravovremeno obaviješteni.

Sretno svima!